答裴煜二首  其二
作者：曾鞏
朝代：宋

paragraphs: 寥寥今非古，感激事真妄。
曾誰省孤心，祇以弭群謗。
參差勢已甚，决起意猶强。
親朋爲憂危，議語數鎸蕩。
久之等聾眊，兀矣坐閭巷。
長嗟貧累心，更苦病摧壯。
微誠豈天與，今晨子來貺。
顧慚小人愚，未出衆夫上。
狂言屈子吟，浩歌仍子倡。
相歡匪貌濟，所得實心尚。
時節雖已晏，梅柳幸欲放。
過從勿厭倦，相遲非欎盎。